Die toekoms is joune – Met my hoed in my hand
December 31, 2018 metmyhoedinmyhand
Dis weer daardie tyd van die jaar wanneer mens begin terugkyk op alles wat jy gedurende die afgelope 365 dae vermag het. Dis ‘n refleksie op wie jy was en in wie se lewe jy spore geloop het.
Vanaand sit ek en dink verder terug. Dink aan lewenspad wat gestap is. In my kinderdae was ek geseën met ouers wat hulle kinders alle geleenthede gegun het. Ek dink aan ‘n tyd toe ek in die hospitaal vir die eerste keer beland het en die dokters gesê het ek sou bitter moeilik swanger raak.
My gedagtes gaan terug na my vrese om nooit te trou nie en nooit die titel “ma” te kon dra nie. Ek studeer op universiteit en ervaar alles van groot word en leer deur ander se eksperimente in hulle lewens.
Ek trou en word ma. Nie net van een nie maar van 3 wonderlike seuns. Ek kom by verskillende stasies in my lewe verby. Ek reis na verskillende provinsies en werk by ‘n menige skole. Word vriende ryker in elke dorp. Beland op moedverloor se vlaktes met woorde van “Hoe maak ek 3 kinders alleen groot(my oudste was 4 en sy boeties 2 en 1)”. Ek word geseën met ‘n vriende wat weereens my lewe red op verskeie maniere.
Soos ek vanaand hier sit dink ek aan vriendskappe wat getoets was. Bande wat gevorm het. Mense wat my gehelp het om deur die moeilikste tye van my lewe te stap met my kop hoog.
Ek dink terug aan die afgelope jaar. Sjoe wat ‘n jaar. Daar was meer opdraendes en struikelblokke as ooit. Mense wat mense verander in spiese in my rug. Vriende wat hulle skei van my omdat om in my omtrek te wees vir hulle ‘n kol op hulle plaas. Ek word gedruk, gestamp, gestoot en beproef. Vriende word nie meer vriende nie. Mense wat ek vertrou verander.
Ja niemand van ons is onskuldig of perfek nie. Almal maak foute. Die ding is mens leer uit jou foute en jy dra nie ‘n wrok en hou boek van alles wat moontlik in die toekoms gebruik kan word om iemand se lewensboot te sink nie.
Die vraag is nou wat van 2019. Die antwoord, niemand weet nie. Mens kan voornemens maak en beloftes saamstel en droom. Die enigste ding wat ek wel weet is ons almal se toekomspad in geskryf in die boek van die lewe en die outeur is God. Al wat ons kan doen is op ons kniee bly. Ons harte daagliks met Hom deel en weet dat ons nooit alleen is nie. Maak nie saak hoe hoog die berg is nie of hoe styl die opdraend nie Hy is daar. Jou naam is klaar in Sy hand gegraveer. Hy ken jou hart, jou drome en verlange. Hy weet wat goed is vir jou en Sy spore is altyd by joune. En daar waar jy net een stel spore sien is die tye wat Hy jou en jou bagasie gedra het.
Gooi weg vanaand alles wat pla en alles waaroor jy nie beheer het nie en weet dat God jou dra en by jou is. Elke minuut van elke dag. Maak Hom jou stuurman en sterrekaart en jy sal die hoogste hoogte bereik.
Voorspoed vir ‘n jaar vol God seëninge en tonne blessings.
Previous postOnsekerheid en Hoop